text: 93-årig udsat for røveri i sit eget hjem ved højlys dag
  19 maj 2017 kl. 08.49
  Hjemmeplejen i Horsens Kommune har anmeldt, at en 93-årig kvinde fredag formiddag har været udsat for et hjemmerøveri.Det oplyser Sydøstjyllands Politi.
  Sydøstjyllands Politi har i dag lidt før kl. 9.00 via 112 modtaget en anmeldelse fra hjemmeplejen i Horsens.
  En 93-årig kvinde formodes at have været udsat for en forbrydelse i sit eget hjem og efter de foreløbige oplysninger i sagen, er der formodentlig tale om en berigelsesforbrydelse.
  Kvinden er bosat på Vibevej i Horsens. Sydøstjyllands Politi er på adressen og arbejder med sporsikring m.v. samt efterforskning i øvrigt. Efterforskningen vurderes på nuværende tidspunkt at ville strække sig over nogen tid.
  Af hensyn til den videre efterforskning vil politiet ikke give yderligere oplysninger i sagen.
  Kvindens alder er ændret fra 89 år i den oprindelige udgave af artiklen til 93 år, da politiet efterfølgende har korrigeret hendes alder.
  